РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број 06-2/216-19

12. септембар 2019. године

Б е о г р а д

ЗАПИСНИК

СА 69. СЕДНИЦЕ ОДБОРА ЗА АДМИНИСТРАТИВНО-БУЏЕТСКА И МАНДАТНО-ИМУНИТЕТСКА ПИТАЊА, ОДРЖАНЕ 12. СЕПТЕМБРА 2019. ГОДИНЕ

Седница је почела у 13,00 часова.

Седници је председавао др Александар Мартиновић, председник Одбора.

Седници су присуствовали чланови Одбора: Александар Марковић, Дарко Лакетић, Верољуб Матић, Драгана Баришић, Душица Стојковић, Бранимир Јовановић и Момо Чолаковић.

Седници су присуствовали заменици чланова Одбора: Стефана Миладиновић заменик Ђорђа Милићевића, Милорад Мирчић, заменик Војислава Шешеља, Владимир Ђурић, заменик Татјане Мацура и Војислав Вујић, заменик Петра Петровића.

Седници су присуствовали и: Срђан Смиљанић, генерални секретар Народне скупштине и Соња Косановић, начелник Одељења за буџетске, финансијско-рачуноводствене и послове јавних набавки.

Седници нису присуствовали чланови Одбора: Марко Зељуг, Ђорђе Милићевић, Војислав Шешељ, Немања Шаровић, Татјана Мацура, Горан Ћирић, Петар Петровић, Ненад Константиновић и Ненад Чанак.

Председник Одбора је образложио да је седницу сазвао у року краћем од три дана због потребе да се Предлог измена скупштинског буџета за 2019. годину достави Министарству финансија у што краћем року.

На предлог председника, Одбор је већином гласова утврдио следећи

Д н е в н и р е д:

1. Утврђивање предлога измена Скупштинског буџета за 2019. годину који је доставио генерални секретар Народне скупштине (03 број:400-2308/19 од 11. септембра 2019. године).

**ПРВА ТАЧКА** Утврђивање предлога измена Скупштинског буџета за 2019. годину који је доставио генерални секретар Народне скупштине (03 број:400-2308/19 од 11. септембра 2019. године)

Председник Одбора је подсетио присутне да је Одбор на 59. седници одржаној 9. новембра 2018. године, утврдио Предлог скупштинског буџета за 2019. годину, који је постао саставни део Закона о буџету Републике Србије; да је уз допис Министарства финансија од 10. септембра 2019. године достављен Нацрт закона о изменама и допунама Закона о буџету Републике Србије за 2019. годину; да је генерални секретар, будући да је у току израда ребаланса Републичког буџета, припремио предлог измена Скупштинског буџета за 2019. годину који је достављен на разматрање. Напоменуо је и да је члановима Одбора, уз предложени Ребаланс скупштинског буџета достављен и Нацрт закона о изменама и допунама Закона о буџету Републике Србије за 2019. годину у делу који се односи на Народну скупштину, раздео 1.

Срђан Смиљанић, генерални секретар, је појаснио да се промене у Скупштинском буџету за 2019. годину односе на класификације 110 и 130 - народни посланици и стручне службе, имајући у виду да се одредбе Посебног колективног уговора за државне органе које се односе на остваривање права на јубиларну награду, минули рад и солидарну помоћ, осим на државне службенике, почев од марта 2019. године, примењују и на изабрана и именована лица у државним органима а што се може видети у табеларном приказу на позицији 416. Друга промена односи се на класификацију 130 јер се стручним службама (државним службеницима и намештеницима) увећава висина основице за обрачун и исплату плата у износу од 20.750,00 динара.

Дискусије није било.

На предлог председника, Одбор је већином гласова утврдио Предлог измена Скупштинског буџета за 2019. годину у износу од 2,517.689,000 динара, који ће у складу са Законом о Народној скупштини и Пословником, бити достављен Министарству финансија Републике Србије на мишљење.

\* \* \*

Седница је завршена у 13,10 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Светлана Дедић др Александар Мартиновић